**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U ŠEST MJESECI 2023. GODINE**

**STANJE KRIMINALITETA**

U šest mjeseci 2023. godine je evidentirano 797 kaznenih djela što je za 48 kaznenih djela ili 6,4% više u odnosu na šest mjeseci 2022. godine.

Od ukupnog broja kaznenih djela 342 su bila po poznatom počinitelju, a 455 po nepoznatom počinitelju. Počinitelji su naknadno otkriveni u 225 kaznenih djela ili 49,5%, a u 230 kaznenih djela počinitelji su ostali nepoznati.

Ukupna razriješenost kaznenih djela iznosi 71,1%, dok je u šest mjeseci 2022. godine iznosila 68,9%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u šest mjeseci (25 kaznenih djela), iznosi 74,3%, a u šest mjeseci 2022. godine je iznosila 72,1%.

U strukturi kriminaliteta ukupno je: 656 kaznenih djela općeg kriminaliteta od kojih su 124 počinjena na štetu mladeži i obitelji, 46 kaznenih djela organiziranog kriminaliteta, 30 kaznenih djela gospodarskog kriminaliteta, 29 kaznenih djela zlouporabe droga, 20 kaznenih djela sigurnosti prometa i 16 kaznenih djela kibernetičkog kriminaliteta.

**Opći kriminalitet**

U šest mjeseci 2023. godine je zabilježeno 656 kaznenih djela koja pripadaju grupaciji općeg kriminaliteta. Od navedenog broja kaznenih djela 124 su počinjena na štetu mladeži i obitelji.

Od ukupnog broja kaznenih djela 267 je bilo po poznatom počinitelju, a 389 po nepoznatom počinitelju. Počinitelji su naknadno otkriveni u 176 kaznenih djela ili 45,2%, a u 213 kaznenih djela počinitelji su ostali nepoznati.

Ukupna razriješenost kaznenih djela iznosi 67,5%, a u šest mjeseci 2022. godine je iznosila 63,6%. Ukupna razriješenost kaznenih djela, s djelima iz ranijih razdoblja, iznosi 70,9%, a u šest mjeseci 2022. godine je iznosila 67,4%.

U strukturi kaznenih djela općeg kriminaliteta ukupno je: 340 kaznenih djela protiv imovine, 88 kaznenih djela protiv osobne slobode, 44 kaznena djela krivotvorenja, 33 kaznena djela protiv života i tijela, 6 kaznenih djela protiv javnog reda, 6 kaznenih djela protiv privatnosti, 6 kaznenih djela protiv opće sigurnosti, 3 kaznena djela protiv okoliša, 2 kaznena djela protiv zdravlja ljudi, 2 kaznena djela protiv spolne slobode i 2 kaznena djela protiv pravosuđa.

U kaznenim djelima protiv imovine najviše je teških krađa i krađa. U šest mjeseci je zabilježeno 166 teških krađa ili 35 više u odnosu na šest mjeseci 2022. godine. Ukupna razriješenost teških krađa iznosi 45,8%, dok je u šest mjeseci 2022. godine iznosila 35,9%.

Na štetu mladeži i obitelji su počinjena 124 kaznena djela ili 11 kaznenih djela više u odnosu na šest mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (49), povrede dužnosti uzdržavanja (22), nasilja u obitelji (11), prijetnji (8), nanošenja tjelesne ozljede (8) i neprovođenja odluke za zaštitu dobrobiti djeteta (6).

**Gospodarski kriminalitet**

U šest mjeseci je evidentirano 30 kaznenih djela gospodarskog kriminaliteta od kojih najveći broj pripada kaznenom djelu povrede obveze vođenja trgovačkih i poslovnih knjiga (5 kaznenih djela). U šest mjeseci 2022. godine su zabilježena 24 kaznena djela.

**Kibernetički kriminalitet**

Iz ove je grupacije kriminaliteta zabilježeno 16 kaznenih djela ili 2 manje u odnosu na šest mjeseci 2022. godine. Od broja evidentiranih kaznenih djela ukupno je 14 kaznenih djela računalne prijevare, 1 kazneno djelo iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta je zabilježeno 46 kaznenih djela ili 14 manje u odnosu na šest mjeseci 2022. godine. Od broja kaznenih djela ukupno je 30 kaznenih djela protuzakonitog ulaženja, kretanja i boravka u RH, 10 kaznenih djela nedozvoljenog posjedovanja, izrade i nabavljanja oružja i eksplozivnih tvari, 3 iznude, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

U šest mjeseci 2023. godine je zabilježeno 29 kaznenih djela zlouporabe droga ili 1 kazneno djelo više u odnosu na šest mjeseci 2022. godine.

Zapljenama je izuzeto: 2718 komada lijekova sa liste opojnih droga, 2081,77 g marihuane, 922,08 g amfetamina, 132,26 g MDMA i derivata XTC, 31,26 g cannabis smole, 18 g heroina, 17,5 grama halucinogenih gljiva, 16,13 g kokaina, 0,38 g metamfetamina i 5 kom. metadona.

**SIGURNOST PROMETA**

Na području Policijske uprave brodsko-posavske dogodila se 581 prometna nesreća što je za 129 nesreća ili 28,5% više nego u šest mjeseci 2022. godine.

Od ukupnog broja, 1 nesreća je s poginulom osobom, 162 su s ozlijeđenim osobama i 418 s materijalnom štetom.

U odnosu na šest mjeseci 2022. godine broj nesreća s poginulim osobama je manji za 2 nesreće ili 66,7%, s ozlijeđenim osobama je veći za 8 nesreća ili 5,2%, a s materijalnom štetom je veći za 123 nesreće ili 41,7%.

U prometnim nesrećama je poginula 1 osoba, dok su u istom razdoblju prošle godine poginule 3 osobe. Teško je ozlijeđeno 46 osoba, a lakše su ozlijede zadobile 192 osobe. U odnosu na šest mjeseci 2022. godine broj ozlijeđenih osoba je veći za 18,4%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 33 nesreće, nepoštivanja prednosti prolaza u 31 nesreći, nepropisnog kretanja vozilom na kolniku u 31 nesreći, te zbog vožnje na nedovoljnoj udaljenosti u 17 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 45 nesreća.

Pod utjecajem alkohola je u trenutku prometne nesreće bilo 76 vozača i 2 pješaka.

Nadzorom prometa policijski službenici su utvrdili ukupno 12.678 prekršaja u cestovnom prometu što je za 10,1% više nego u šest mjeseci 2022. godine.

Od ukupnog broja prekršaja, utvrđen je 4991 prekršaj vožnje nepropisnom brzinom što je u odnosu na šest mjeseci 2022. godine manje za 2%, a zbog upravljanja vozilom pod utjecajem alkohola je utvrđeno 708 prekršaja što je za 19,2% više prekršaja nego u prošloj godini.

**JAVNI RED**

Tijekom proteklih šest mjeseci su evidentirana 1343 prekršaja od čega je 210 prekršaja protiv javnog reda i mira i 1133 prekršaja iz ostalih zakona.

U odnosu na šest mjeseci 2022. godine prekršaja je više za 18,5%.

**Javni red i mir**

U šest mjeseci je zabilježeno 210 prekršaja protiv javnog reda i mira, jednako kao i u šest mjeseci 2022. godine.

Zabilježeno je 79 prekršaja svađe i vike, 45 prekršaja omalovažavanja policijskih službenika, 24 prekršaja držanja životinja bez nadzora, 23 tučnjave, 22 prekršaja drskog ponašanja, 10 prekršaja odavanja pijanstvu na javnom mjestu, 5 prekršaja vrijeđanja ili omalovažavanja moralnih osjećaja građana, 1 prekršaj davanja alkohola osobi pod utjecajem alkohola i 1 prekršaj neovlaštenog pucanja iz vatrenog oružja.

Na ulici i trgu je počinjeno 120 prekršaja, u ugostiteljskim objektima 21 prekršaj, a na drugim mjestima 69 prekršaja.

Pojedinačno su počinjena 172 prekršaja, udružene dvije osobe su počinile 26 prekršaja, a u grupi tri i više osoba je počinjeno 12 prekršaja.

Pod utjecajem alkohola je počinjeno 89 prekršaja.

**Ostali zakoni**

Iz ostalih zakona su evidentirana 1133 prekršaja. U odnosu na šest mjeseci 2022. godine (923 prekršaja) ovih je prekršaja više za 22,8%.

Najviše je prekršaja počinjeno iz Zakona o nadzoru državne granice i to 264 prekršaja, a zatim slijedi 170 prekršaja iz Zakona o suzbijanju zlouporabe droga, 138 prekršaja iz Zakona o zaštiti od nasilja u obitelji, 128 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 115 prekršaja iz Zakona o osobnoj iskaznici, 102 prekršaja iz Zakona o nabavi i posjedovanju oružja građana, 84 prekršaja iz Zakona o strancima …

**Javna okupljanja**

Na području Policijske uprave brodsko-posavske je prijavljeno 650 javnih okupljanja od kojih je održano 614 ili 13 okupljanja manje u odnosu na šest mjeseci 2022. godine.

Održana su 423 javna okupljanja sportskog karaktera, 91 kulturno zabavnog karaktera, 2 političkog karaktera, 8 prosvjeda i 90 okupljanja ostalog karaktera.

Na održanim okupljanjima su angažirana 784 policajaca, a zbog narušavanja javnog reda i mira podnesena je jedna prekršajna prijava.

**SIGURNOST DRŽAVNE GRANICE**

Tijekom šest mjeseci 2023. godine je preko graničnih prijelaza zabilježeno prometovanje 5.255.191 osobe što je povećanje za 18,8% u odnosu na šest mjeseci 2022. godine.

Od ukupnog broja prelazaka, evidentirano je 2.566.173 prelaska državljana trećih zemalja, 2.067.398 prelazaka hrvatskih državljana i 621.620 prelazaka državljana EU.

Promatrajući prometovanje vozila zabilježeno je ukupno: 1.971.227 osobnih automobila što je za 13,5% više nego u šest mjeseci 2022. godine, 288.436 teretnih vozila što je smanjenje za 4,6%, te 27.746 autobusa što je u odnosu na šest mjeseci 2022. godine povećanje za 32,6%.

Na graničnim prijelazima odbijeno je 695 ulaza strancima u Republiku Hrvatsku i 182 izlaza od kojih se 119 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Zabilježena su 62 požara od kojih je 26 na građevinskim objektima, 20 na prometnom sredstvu i 16 na otvorenom prostoru.

U odnosu na šest mjeseci 2022. godine požara je manje za 25,3%.

Tehnoloških eksplozija nije bilo.